Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр.124/15), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С.Н. од Скопје поднесена против Решение на Агенција за финансиска поддршка во земјоделството и руралниот развој, по предметот Барање за пристап до информации од јавен карактер, на ден 23.04.2025 година го донесе следното

**Р Е Ш Е Н И Е**

1. Жалбата изјавена од С.Н. од Скопје поднесена против Решение на Агенција за финансиска поддршка во земјоделството и руралниот развој бр.04-145/3 од 18.03.2025 година, заведена во Агенцијата со бр.08-145 на 17.04.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.04-145/3 од 18.03.2025 година.

**О Б Р А З Л О Ж Е Н И Е**

С.Н. од Скопје, како што е наведено во Жалбата, на 21.02.2025 година поднел Барање за пристап до информации од јавен карактер до Агенција за финансиска поддршка во земјоделството и руралниот развој, со кое побарал по е-маил да му се достави електронски запис од следната информација:

„Правилник за систематизација на работните места во Агенцијата за финансиска поддршка во земјоделството и руралниот развој “.

Имателот на информации донел Решение со бр.04-145/3 од 18.03.2025 година, со кое барањето се уважува и по мејл му е доставена бараната информација.

Барателот на информацијата на 25.03.2025 доставил повторно барање, со кое побарал по е-маил да му се достави електронски запис од следната информација:

„Актот за систематизација на работните места. Имено со мое претходно барање 04-145/2 од 21.02.2025 година, донесовте решение бр.04-145/3 од 18.03.2025 година, со кое ми го уваживте моето барање и ми ја доставивте бараната информација. После преглед на истата, констатирано е дека или истата не е вистината, или во последните 4 години сите огласи за вработување и унапредување се спроведени согласно неважечка систематизација. Затоа го поднесувам ова мое повторно барање, пред да поднесам жалба до Агенцијатата за заштита на правото на слободен пристап до информациите од јавен карактер. Исто така, би сакал да ви укажам дека согласно член 10 од Законот за слободен пристап до информации од јавен карактер, информацијата која ја барам сте должни да ја објавите на интернет страницата на институцијата“.

Имателот на информацијата со Одговор на барање за пристап до информации од јавен карактер со бр.145/6 до Барателот ги доставил сите измени и дополнувања на Правилникот за систематизација на работните места во Агенцијата за финансиска поддршка во земјоделството и руралниот развој.

Барателот на информацијата во законски предвидениот рок, поднел Жалба заведена во Агенцијата со бр. 08-145 на 17.04.2025 година.

Агенцијата со електронски допис бр.08-145 од 17.04.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 22.04.2025 година до Агенцијата достави Одговор на жалба со бр.04-145/8 каде што наведува: „...На ден 07.04.2025 година Агенцијата со допис бр.04-145/6, по претходна согласност од страна на барателот на информацијата во хартиена форма ги достави сите измени и дополнувања на Правилникот за систематизација. Со оглед на тоа дека е неспорно дека барателот ја добил целосно информацијата која ја барал и тоа во форма на која дополнително, сам се согласил, сметаме дека предметната жалба е неоснована...Имено жалителот наведува дека жалбата ја поднесува од причина... правилникот да биде објавен на интернет страната на имателот на информацијата...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението** бр.04-145/3 од 18.03.2025 година **на Имателот на информации го потврди**, поради следното:

По разгледувањето на Барањата, Жалбата, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение со кое го прифаќа Барањето на Барателот и му доставува соодветен одговор. Со поднесувањето на повторното барање, по претходна согласност на Барателот, Имателот на информацијата ја доставил дополнително бараната информација во хартиена форма.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата